KIRJALLINEN KYSYMYS E-3333/00

esittäjä(t): Esko Seppänen (GUE/NGL) komissiolle

(25. lokakuuta 2000)

Aihe: Salainen selvitys tiederahoista

Saksalaisessa Stern-lehdessä (21.9.2000) on artikkeli komission jäsenen Michaele Schreyerin tilaamasta salaisesta selvityksestä, joka koskee EU:n tutkimuksen ja tieteen 5. puiteohjelman rahanjakoa eri projekteihin sekä konsulttitoimisto Wangin käyttöä 10 miljoonalla D-markalla projektien arvioimiseen. Selvityksen mukaan komission toiminta on ollut erittäin tehotonta ja konsulttitoimiston palvelukset kehnoja. Kysyn komissiolta, onko mainittu selvitys julkinen asiakirja ja pitävätkö siinä esitetyt tiedot projektien tehottomasta käsittelystä sekä konsulttitoimisto Wangin tehottomuudesta paikkansa?

Philippe Busquinin komission puolesta antama vastaus

(19. joulukuuta 2000)

Stern-lehden mainitsema raportti koskee erityistä rahoitustarkastusta, jossa tarkastettiin tutkimusta ja teknologista kehittämistä (TTK) koskevia sopimuksia varten jätettyjen ehdotusten vastaanotto- ja arviointiprosessiin liittyvää hallinnollista tukea koskeva sopimus. Tarkastuksen suunnitteli ja teki varainhoidon valvonnan pääosasto sen jälkeen, kun taloustapahtumien valvonnan yhteydessä oli havaittu ongelmia. Tarkastuksessa tutkittiin ulkopuolisen palveluntarjoajan kanssa tehdyn sopimuksen täytäntöönpanoa siitä lähtien, kun hankintoja ja sopimuksia käsittelevä komission neuvoa-antava komitea oli antanut myönteisen lausunnon. Tarkastuksessa oli tarkoitus selvittää ongelmat, joita komissio oli havainnut sopimuksen täytäntöönpanossa.

Kyseessä ei ollut salainen selvitys, vaan tarkastus oli osa sisäisen hallinnontarkastuksen tavanomaisia menettelyjä. Siksi selvitys ei myöskään ole tarkoitettu julkaistavaksi. Tarkastusraportin versio, jonka Stern-lehti oli nähnyt, oli luonnos, joka on edelleen käsiteltävänä ja jossa ei ole tarkastettujen pääosastojen (tietoyhteiskunnan pääosasto ja tutkimuksen pääosasto) lopullisia kommentteja eikä varainhoidon valvonnan pääosaston tekemiä muutoksia.

Tarkastusraportin luonnos koskee Wangin (nykyinen Getronics) kanssa tehdyn sopimuksen ensimmäistä sopimuskautta ja viidennen TTK-puiteohjelman käynnistämisen jälkeen ilmenneitä ongelmia. Ongelmat johtuivat suurelta osin puiteohjelman ja sen täytäntöönpanossa käytettävien erityisohjelmien hyväksymisen viivästymisestä sekä komission eroon liittyvistä seikoista, jotka aiheuttivat sen, että arviointikokousten valmisteluun jäi hyvin vähän aikaa.

Tarkastusraportissa yksilöidään useita heikkouksia tarkastettujen yksiköiden hallinto- ja seurantajärjestelmissä sekä toimeksisaajan toiminnoissa erityisesti sopimuksen alkuvaiheessa. Raportissa kuitenkin todetaan myös, että arvioinnit pystyttiin tekemään ja että niiden tulokset olivat järkeviä ja myönteisiä, mikä on vahvistettu myös riippumattomien tarkkailijoiden raporteissa.

Asiasta vastaavat pääosastot ryhtyivät toimiin, jotta kyseisen ulkopuolisen palveluntoimittajan arviointijärjestelmää parannettaisiin. Sopimus uusittiin sitten vuoden 1999 lopussa yhdeksi vuodeksi.

Tällä nimenomaisella Getronicsin, kyseisen ulkopuolisen palveluntoimittajan, palvelulla on ollut toukokuusta 2000 lähtien Kansainvälisen standardointijärjestön ISO 9002 -standardin mukainen laatusertifikaatti. Sertifiointiprosessi on erittäin vaativa, eikä sertifikaattia myönnetä kevyesti.